Ongevalle-afdeling toe ná intimidasie van bendelede | Netwerk24
Deur Marietjie Gericke 28 September 2018 21:41
Bende-optrede het daartoe gelei dat die ongevalle-afdeling van die Pelonomi-hospitaal in Bloemfontein Donderdagnag gesluit is.
Mondli Mvambi, woordvoerder van die Vrystaatse gesondheidsdienste, sê die hospitaalowerhede is om 21:00 ingelig dat iemand wat glo "Spieker" genoem word, hom baie swak gedra het in die ongevalle-afdeling.
Mondli MvambiFoto: Netwerk24
"Na wat verneem word, is hy vroeër by die Lemo Mall aangeval. Toe hy by die hospitaal opdaag, was hy glo aggressief teenoor al die mediese personeel en het hulle geïntimideer.
"Hy wou gehelp word voor al die mense wat reeds daar gesit en wag het. Dit sou neerkom op 'n oortreding van die prosedures van mediese personeel.
"Saam met hom was gewapende bendelede wat toe ook die personeel gedreig het.
"Die personeel het gevlug om skuiling te soek en personeel wat toe vir hul skof opgedaag het, kon nie met hul werk in die ongevalle-afdeling begin nie.
"Die veiligheidspersoneel is almal by die ongevalle-afdeling ontplooi en die polisie is ontbied.
"Die orde is later herstel, maar personeellede wou nie verder daar werk nie. Die ongevalle-afdeling is toe vir die nag gesluit.
"Mense wat reeds in die afdeling was, is na sale geneem en nuwe pasiënte is na ander hospitale verwys."
Mvambi sê die saak is nou in die hande van die polisie, maar die Vrystaatse gesondheidsdepartement is besig om sy veiligheidsmaatreëls op te skerp.